Η **Σάντα Μαρία** (*Santa Maria*), επισήμως ο **Δήμος της Σάντα Μαρία** (Ταγκαλόγκ: *Bayan ng Santa Maria*), είναι δήμος της 1ης κατηγορίας στην πυκνοκατοικημένη επαρχία Μπουλάκαν των Φιλιππίνων, στη νήσο Λουσόν. Κατά την απογραφή του 2020 είχε πληθυσμό 289.820 κατοίκων, που αντιστοιχεί στο 7,8% του πληθυσμού της επαρχίας. Το 1960 ο πληθυσμός της Σάντα Μαρία ήταν μόλις 26.341 κάτοικοι.

Η πόλη είναι κτισμένη στις όχθες ομώνυμου ποταμού, σε απόσταση 32 χιλιόμετρα βορείως από την πρωτεύουσα των Φιλιππίνων Μανίλα. Ο οικισμός ευδοκιμεί εδώ και σχεδόν 4 αιώνες, έχοντας ιδρυθεί ως συνοικία (*barrio*) του Μποκάουε περί το 1647, ενώ ως οικισμός των ιθαγενών υπήρχε από τον 13ο αιώνα. Επανιδρύθηκε ως ανεξάρτητος δήμος στις 26 Νοεμβρίου 1793 από τον Ισπανό Φραγκισκανό μοναχό Φρανθίσκο Ντομίνγες Χαβιέρ. Γνωστή παλαιότερα ως *Σάντα Μαρία δε Πάντι*, έχει όνομα («Αγία Μαρία») που υποδηλώνει ότι βρίσκεται υπό την προστασία της Παναγίας. Ειδικότερα ο κεντρικός ναός τιμάται στο όνομα της Αμώμου συλλήψεως της Θεοτόκου (*La Purisima Concepcion*). Το διοικητικό και ιστορικό κέντρο-πυρήνας της πόλεως περιβάλλεται και ορίζεται από τον ομώνυμο ποταμό και άλλα τρία ρεύματα, και για τον λόγο αυτόν διατηρεί την έκταση των μόλις 2,88 τετραγωνικών χιλιομέτρων που είχε και κατά την Ισπανική αποικιακή εποχή.

Η Σάντα Μαρία παραμένει ο πολυπληθέστερος δήμος από τους 116 της Περιφέρειας Κεντρικής Λουσόν, καθώς και ο 5ος σε πληθυσμό δήμος όλων των Φιλιππίνων. Ο πληθυσμός αυξάνεται συνεχώς από την πρώτη απογραφή το 1903 μέχρι σήμερα και έχει εκτιμηθεί ότι το 2025 θα υπερβεί τις 305 χιλιάδες κατοίκους.

Η πόλη αποτελεί επίσης ένα από τα μεγαλύτερα οικονομικά κέντρα της επαρχίας Μπουλάκαν. Το επίπεδο διαβιώσεως είναι σχετικώς υψηλό, με μόλις το 4% του πληθυσμού να ζει κάτω από το όριο της φτώχειας, που είναι το 19ο χαμηλότερο ποσοστό από τους 1.489 δήμους των Φιλιππίνων. Αυτό δικαιολογείται από το εύφορο έδαφος της γύρω περιοχής, που παράγει πολύ μεγάλες ποσότητες ρυζιού, αλλά και πολλά φρούτα.

Στη Σάντα Μαρία γεννήθηκε ο ποιητής Χοσέ Κορασόν δε Χεσούς (1894-1932), γνωστότερος με το λογοτεχνικό ψευδώνυμο «Χουσένγκ Μπατούτε» (*Huseng Batute*), που άρχισε να γράφει ποιήματα από παιδί. Επίσης ο μουσικοσυνθέτης Φρανσίσκο Σαντιάγο (1889-1947), που συνέθεσε το «Nasaan Ka Irog» και άλλα τραγούδια παραδοσιακής μουσικής «κουντιμάν», αποκληθείς και πατέρας της «έντεχνης» κουντιμάν.

* Η Σάντα Μαρία των Φιλιππίνων είναι «αδελφοποιημένη» με την πόλη Μίλτον του Καναδά.

Παραπομπές
----------

1. ↑  Ανακτήθηκε στις 13  Νοεμβρίου 2018.
2. ↑  nap.psa.gov.ph/activestats/psgc/province.asp?provCode=031400000.
3. ↑  «2020 Census of Population and Housing (2020 CPH) Population Counts Declared Official by the President». *2020 Census of the Philippines*. Philippine Statistics Authority. 7  Ιουλίου 2021.
4. ↑  Census of Population (2020): «Region III (Central Luzon)». Total Population by Province, City, Municipality and Barangay. PSA. Retrieved July 8, 2021.
5. ↑  «DOH POPULATION PROJECTIONS BY REGION, PROVINVCE, CITY/MUNICIPALITYAND BARANGAY FROM 2020–2025» (PDF). Αρχειοθετήθηκε από το πρωτότυπο (PDF) στις 14 Φεβρουαρίου 2022. Ανακτήθηκε στις 5 Φεβρουαρίου 2021.
6. ↑  «PHILIPPINE DEPOSIT INSURANCE CORPORATION : PHILIPPINE BANKING SYSTEM DISTRIBUTION OF DOMESTIC a/ DEPOSITS». *Pdic.gov.ph*. 30 Ιουνίου 2016. Ανακτήθηκε στις 15 Δεκεμβρίου 2016.
7. ↑  «2012 City and Municipal-Level Small Area Poverty Estimates». *Psa.gov.ph*. Ανακτήθηκε στις 15 Δεκεμβρίου 2016.

Εξωτερικοί σύνδεσμοι
--------------------

* Επίσημη ιστοσελίδα Αρχειοθετήθηκε 2022-02-14 στο Wayback Machine.